CELEX: 32022D0579
Language: da
Date: 2022-04-08 00:00:00
Title: Rådets afgørelse (FUSP) 2022/579 af 8. april 2022 om ændring af afgørelse 2012/642/FUSP om restriktive foranstaltninger på baggrund af situationen i Belarus og Belarus' involvering i den russiske aggression mod Ukraine

8.4.2022   
               
               
                  DA
               
               
                  Den Europæiske Unions Tidende
               
               
                  L 111/81
               
            
         RÅDETS AFGØRELSE (FUSP) 2022/579
         af 8. april 2022
         om ændring af afgørelse 2012/642/FUSP om restriktive foranstaltninger på baggrund af situationen i Belarus og Belarus' involvering i den russiske aggression mod Ukraine
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Rådet vedtog den 15. oktober 2012 afgørelse 2012/642/FUSP (1) om restriktive foranstaltninger på baggrund af situationen i Belarus og Belarus' involvering i den russiske aggression mod Ukraine.
                  
               
                     (2)
                  
                  
                     Den 24. februar 2022 bebudede præsidenten for Den Russiske Føderation en militær operation i Ukraine, og russiske væbnede styrker indledte et angreb på Ukraine, herunder fra Belarus' område. Dette angreb er en åbenbar krænkelse af Ukraines territoriale integritet, suverænitet og uafhængighed.
                  
               
                     (3)
                  
                  
                     Den 2. marts 2022 vedtog Rådet afgørelse (FUSP) 2022/356 (2), som ændrede titlen på afgørelse 2012/642/FUSP og indførte yderligere restriktive foranstaltninger som reaktion på Belarus' involvering i den russiske aggression mod Ukraine.
                  
               
                     (4)
                  
                  
                     I sine konklusioner af 24. marts 2022 erklærede Det Europæiske Råd, at Unionen fortsat er rede til at handle hurtigt med yderligere koordinerede kraftfulde sanktioner mod Rusland og Belarus for effektivt at hindre Ruslands evne til at fortsætte aggressionen.
                  
               
                     (5)
                  
                  
                     I betragtning af situationens alvor er det hensigtsmæssigt at forbyde salg til Belarus af omsættelige værdipapirer denomineret i en medlemsstats officielle valuta og at forbyde salg, levering, overførsel eller eksport til Belarus af pengesedler denomineret i en medlemsstats officielle valuta.
                  
               
                     (6)
                  
                  
                     Det er også hensigtsmæssigt at forbyde alle vejtransportvirksomheder, der er etableret i Belarus, at transportere gods ad landevej på Unionens område, herunder i transit.
                  
               
                     (7)
                  
                  
                     Der er behov for yderligere handling fra Unionens side for at gennemføre nævnte foranstaltning.
                  
               
                     (8)
                  
                  
                     Afgørelse 2012/642/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I afgørelse 2012/642/FUSP foretages følgende ændringer:
            
                        1)
                     
                     
                        Artikel 2w, stk. 1, affattes således:
                        
                           »1.   Det er forbudt at sælge omsættelige værdipapirer denomineret i en medlemsstats officielle valuta, der er udstedt efter den 12. april 2022, eller andele i institutter for kollektiv investering, der leverer eksponering mod sådanne værdipapirer, til belarusiske statsborgere eller fysiske personer, der er bosiddende i Belarus, eller juridiske personer, enheder eller organer, der er etableret i Belarus.«
                        
                     
                  
                        2)
                     
                     
                        Artikel 2x affattes således:
                        
                           »Artikel 2x
                           
                              1.   Det er forbudt at sælge, levere, overføre eller eksportere pengesedler denomineret i en medlemsstats officielle valuta til Belarus eller til fysiske eller juridiske personer, enheder eller organer i Belarus, herunder Belarus' regering og centralbank, eller til brug i Belarus.
                           
                           
                              2.   Forbuddet i stk. 1 gælder ikke for salg, levering, overførsel eller eksport af pengesedler denomineret i en medlemsstats officielle valuta, forudsat at salget, leveringen, overførslen eller eksporten er nødvendig for:
                              
                                          a)
                                       
                                       
                                          personlig brug for fysiske personer, der rejser til Belarus, eller medlemmer af deres nærmeste familie, der rejser sammen med dem, eller
                                       
                                    
                                          b)
                                       
                                       
                                          officielle formål for diplomatiske eller konsulære repræsentationer eller internationale organisationer i Belarus, der nyder immunitet i overensstemmelse med folkeretten.«
                                       
                                    
                        
                     
                  
                        3)
                     
                     
                        Følgende artikel indsættes:
                        
                           »Artikel 2z
                           
                              1.   Det er forbudt for alle vejtransportvirksomheder, der er etableret i Belarus, at transportere gods ad landevej på Unionens område, herunder i transit.
                           
                           
                              2.   Forbuddet i stk. 1 finder ikke anvendelse på vejtransportvirksomheder, der transporterer postforsendelser som led i en universel tjenesteydelse.
                           
                           
                              3.   Forbuddet i stk. 1 finder indtil den 16. april 2022 ikke anvendelse på transport af produkter, der er påbegyndt inden den 9. april 2022, forudsat at vejtransportvirksomhedens køretøj:
                              
                                          a)
                                       
                                       
                                          allerede befandt sig på Unionens område den 9. april 2022 eller
                                       
                                    
                                          b)
                                       
                                       
                                          er nødt til at køre i transit gennem Unionen for at vende tilbage til Belarus.
                                       
                                    
                           
                              4.   Uanset stk. 1 kan en medlemsstats kompetente myndigheder give en vejtransportvirksomhed, der er etableret i Belarus, tilladelse til godstransport, hvis de kompetente myndigheder har fastslået, at en sådan transport er nødvendig med henblik på:
                              
                                          a)
                                       
                                       
                                          køb, import eller transport til Unionen af naturgas og olie, herunder raffinerede olieprodukter, samt titan, aluminium, kobber, nikkel, palladium og jernmalm
                                       
                                    
                                          b)
                                       
                                       
                                          køb, import eller transport af farmaceutiske, medicinske, landbrugsmæssige og fødevarerelaterede produkter, herunder hvede, og gødning for hvilket import, køb og transport er tilladt i henhold til denne afgørelse
                                       
                                    
                                          c)
                                       
                                       
                                          humanitære formål eller
                                       
                                    
                                          d)
                                       
                                       
                                          Unionens og medlemsstaternes diplomatiske og konsulære repræsentationers funktion i Belarus, herunder delegationer, ambassader og missioner, eller internationale organisationer i Belarus, der nyder immunitet i overensstemmelse med folkeretten.
                                       
                                    
                           
                              5.   Den pågældende medlemsstat underretter de øvrige medlemsstater og Kommissionen om alle tilladelser, der gives i medfør af stk. 4, senest to uger efter meddelelsen af tilladelsen.«
                           
                        
                     
                  
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 8. april 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Rådets afgørelse 2012/642/FUSP af 15. oktober 2012 om restriktive foranstaltninger på baggrund af situationen i Belarus og Belarus' involvering i den russiske aggression mod Ukraine (EUT L 285 af 17.10.2012, s. 1).
         
            (2)  Rådets afgørelse (FUSP) 2022/356 af 2. marts 2022 om ændring af afgørelse 2012/642/FUSP om restriktive foranstaltninger på baggrund af situationen i Hviderusland (EUT L 67 af 2.3.2022, s. 103).